Kunguni-makasia kibete

Kunguni-makasia vibete ni wadudu wadogo sana wa maji wa familia Micronectidae katika oda ya chini Nepomorpha ya oda Hemiptera wanaoogelea chini ya uso wa maji kwa msaada wa miguu yao ya nyuma inayofanana na makasia. Kwa hivyo wanafanana na kunguni-makasia wadogo. Wanafanana pia na waogeleaji-juuchini vibete kwa ukubwa, lakini hao huogelea juu chini kwa wazi. Kunguni-makasia vibete wanatokea duniani kote isipokuwa Antakitiki.

Maelezo
Kunguni-makasia vibete wana urefu wa mm 1-5. Wanaonekana takriban sawa na kunguni-makasia, lakini ni wafupi ikilinganishwa na upana wao na hawana mistari iliyopitilia upande hadi upande mgongoni; spishi fulani zina mabaka. Pia wana miguu mifupi ya mbele na miguu mirefu ya kati na ya nyuma, ile ya mwisho ikitumika kwa kuogelea. Inaonekana kama wadudu wengine wa spishi moja hawana mabawa na wengine wanayo.

Biolojia
Wadudu hawa huogelea chini ya uso wa maji, mara nyingi katika makundi makubwa. Kidogo kinajulikana kuhusu upendeleo wao wa chakula, lakini ushahidi unaopatikana unaonyesha lishe mbalimbali na tofauti kati ya spishi. Kwa idadi ya spishi, chakula kinajulikana kuwepo kwa viani, protozoa, bakteria, minyoo wadogo na viluwiluwihttps://catpalhet.linnaeus.naturalis.nl/linnaeus_ng/app/views/highertaxa/taxon.php?id=172&cat=CTAB_LITERATURE&epi=1.

Kunguni-makasia vibete wanatokea kwenye maji yasiyo na kina kirefu, ikiwezekana mahali ambapo samaki hawapo, kama madimbwi madogo na kingo za maziwa. Baadhi ya spishi wanajulikana kufyonza oksijeni iliyoyeyushwa na kwa hivyo wanapendelea kuishi katika maji safi yenye kiwango cha juu cha oksijeni. Walakini, spishi chache zinaweza kuishi katika maji machafu yenye kiwango cha chini cha oksijeni na yamkini hupumua hewa angalau kwa sehemu. Kwa hivyo, wadudu hawa wanaweza kutumika kama viashirio vya ubora wa maji.

Kidogo pia kinajulikana kuhusu tabia ya kupandana na mzunguko wa maisha. Inachukuliwa kuwa hizi ni sawa na kunguni-makasia. Walakini, tofauti moja ni kwamba madume hutoa sauti kwa kusugua uume wao kwenye mwinuko wa pingili 8 ya fumbatio, huku kunguni-makasia wakisugua miguu yao ya mbele dhidi ya kichwa chao.

Spishi kadhaa za Afrika
 Micronecta abyssinica
 Micronecta algirica
 Micronecta bleekiana
 Micronecta browni
 Micronecta butleriana
 Micronecta citharistia
 Micronecta dimidiata
 Micronecta dorothea
 Micronecta druryana
 Micronecta gorogaiqua
 Micronecta mauritania
 Micronecta mutile
 Micronecta peralita
 Micronecta scholtzi
 Micronecta scutellaris
 Micronecta uvarovi
 Micronecta winifreda
 Micronecta youngiana

Marejeo

Jamii:Wadudu mabawa-nusu